SA'ners in 'haglike isolasiekamp' na terugkeer van buurland | Maroela Media
Sowat sewentien Suid-Afrikaners wat in Botswana gewerk en Donderdag deur die Stockpoort-grenspos die land binnegekom het, word tans onder uiters onaangename omstandighede by 'n lodge buite Lephalale (Ellisras) in isolasie aangehou.
Die groep het die afgelope drie maande konstruksiewerk by die Khoemacau-kopermyn in Toteng in die Noord-Wes-distrik van Botswana verrig en moes dié land verlaat toe algehele inperking daar ingestel is. Hulle was op pad na hulle gesinne wat in Mosselbaai in die Wes-Kaap en in verskeie dorpe in Gauteng en Limpopo woon.
'n Woordvoerder van die groep, Louis Anderson van Bronkhorstspruit, het aan Maroela Media gesê hulle is by die grenspos vir tekens van die nuwe koronavirus ondersoek en dat niemand simptome van Covid-19 het nie. Die polisie het hulle na die lodge vergesel en daarna glo hulle motorsleutels afgeneem.
By die kamp aangekom was daar niemand om kos te maak nie en hulle is ook verbied om self kos te maak. Anderson sê 'n lid van die groep het gister uit desperaatheid sy bankkaart vir die polisie gegee om kos te gaan koop.
"Ons word soos kriminele behandel, die plek is vuil en ons is honger en dors," sê Anderson.
Van die mans moet 'n dubbelbed deel en daar is een handdoek vir al sewentien mense gegee. Daar is ook geen seep, handontsmettingsmiddel of toiletpapier beskikbaar nie.
Anderson sê hulle is nie moeilik nie en is gewillig om saam te werk, maar kry van Donderdag af geen antwoorde nie. "Ons wil net reg behandel word of ons moet toegelaat word om huis toe te gaan waar ons in self-isolasie kan wees."
Maroela Media het 'n klankopname ontvang wat vanoggend gemaak is van 'n gesprek tussen die groep en 'n persoon wat sê hy is dokter Lebelo. Daarin kan gehoor word hoe hulle vra om die senior persoon te sien wat belowe het dat daar na hulle omgesien sal word terwyl hulle in isolasie is.
"Dit is reeds tienuur en ons het nog niks gehad om te eet nie," sê een van die mans, waarop dokter Lebelo antwoord dat iemand melk gaan bring en dat 'n sjef later sal kom pap maak.
Een van die twee vroue in die groep sê dat sy allergies vir graan is waarop Lebelo sê sy sal vis kry. 'n Selfoon-foto wat later geneem is, wys dat elke persoon twee snye droë brood, 'n teesakkie en suiker ontvang het.
'n Lid van die Limpopo-wetgewer en die VF+ se leier in die provinsie, Marcelle Maritz, het vanoggend van Mokopane (Potgietersrus) na Lephalale gery om hulp aan die groep te verleen.
Sy het vanuit die isolasiekamp aan Maroela Media gesê die situasie is haglik; die mense het niks om te eet nie en het ook nie skoon klere nie, die sjef wat die kos sou maak, is teruggestuur omdat sy permit nie in orde was nie en die een wat hom moes vervang, het nog nie opgedaag nie.
"Hier is geen kos of skoon water of sanitasie nie, die VF Plus het nou kos vir die groep gekoop en gereël dat dit by die hek afgelaai word," sê Maritz in 'n stemboodskap.
Sy sê verder sy hoop die situasie sal vandag nog verander, want hoewel die mense tans kalm is, sal dit nie so bly nie. "Indien dinge hier nie verander nie, sal ons ons na hoër gesag moet wend." Maritz is later gevra om die kamp te verlaat hoewel sy in besit van 'n permit is.
Botswana In die nuus koronavirus Lephalale
Wat n skande!!!!Hoekom hulle nie ook by The Ranch ingeteken nie?Kom Cyril gryp bietjie in!Jy was vinnig om die ander spul 5 ster isolasie te gee!!
Maar die ander word in n R22300 per persoon per dag ranch geplaas?
Wie se verantwoordelikheid is dit? Probleem is skynbaar dat dit nie juis 'n goeie fotogeleentheid is en hulle was nie in Sjina. Beperkte PR.
Aan die anderkant mr Buffalo se my people word al 25 jaar so behandel.
Belaglik, wys jou net waar le prioriteite. Hierdie mense is bereid om self te issoleer by hulle huise en verwag nie dat belasting betalers n luukse vakansie van 2 weke by "The Ranch" namens hulle opdok nie.
Laat mens wonder indien die klomp wat by The Ranch by Pietersburg and Birchwood hotel in Boksburg gebly het verwante is van politieke persone, daarom voorkeur behandeling. Hierdie soort behandeling is skandalig en is 'n groter gevaar om siek van te word. Dit dui daarop dat in wese die land onvoorbereid vir Covid-19 is.